**Poate septembrie...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aştept cu mere coapte-n toamna asta,

Septembrie aleargă prin livezi

Ca un copil ce-ntârzie la şcoală...

Iubite, în curând se-aştern zăpezi

Şi încă n-ai venit... Mi-e dor de tine,

Am încetat să-ţi scriu de-atâta timp,

Deşi-i din ce în ce mai lungă noaptea

Şi mă întreb, al cărui anotimp

E visul parfumat. Nu ştii că-i vremea

Când strugurii adorm visând că noi

Îi vom strivi-ntre buze şi sărutul

E un păcat dorit de amândoi?

- Septembrie mi s-a oprit la poartă,

Mă-ncântă cu aroma de gutui,

Mi-așez un gând de seară pe o piatră

Și meditez la ochii tăi căprui,

La toamna care vine ca o vrajă,

Cu părul despletit spre asfințit,

Și îmi șoptește că mă ții de mână,

Că-mi ierți și zile-n care ți-am greșit.

Ce anotimp bogat ne împresoară,

În vii ciorchinii râd plini de-nțeles

În mustul lor m-aș scufunda cu tine

Și fantezii nebune am să țes.

Liliana Trif Ioan Grigoraș